Troeteldiere ook slagoffers met huishoudelike geweld(Foto: Unsplash) Ongeveer 70% van vroue wat slagoffers van mishandeling was se mishandelaar het ook hul troeteldiere gedreig, seergemaak of selfs doodgemaak. Die statistieke van die Nasionale Raad van die Dierebeskermingvereniging (NDBV) is ingesluit in ŉ voorlegging wat die National Shelter Movement of South Africa (NSMSA) en ses ander organisasies vir geslagsgebaseerde geweld aan die departement van justisie en korrektiewe dienste voorgelê het. Hierin beveel hulle aan dat dierebeskerming by die Wysigingswetsontwerp op Gesinsgeweld ingesluit moet word. Joy Lange, bestuurder van St. Anne’s-vroueskuiling, sê dat troeteldiere dikwels as ŉ verlenging van mishandeling gebruik word. “Navorsing uit die Verenigde State toon dat byna die helfte van mishandelde vroue eerder in die verhouding sal bly om die veiligheid van hul troeteldiere te verseker. Mishandelaars gebruik dan die troeteldiere as ŉ instrument om die vroue verder te terroriseer en seer te maak.” “Troeteldiere wat misbruik word, kan slagoffers nie net fisiek beïnvloed nie, maar ook emosioneel,” sê sy. Aangesien die finansiering van skuilings vir mishandelde vroue en hul kinders reeds onvoldoende is en diere nie daar gehuisves kan word nie, moet die regering in die saak betrek word, sê Lange. “Die gebrek aan ŉ skuiling vir hierdie diere is nog ŉ rede waarom diereveiligheid in die wetsontwerp opgeneem moet word. Ons het die regering nodig om finansiering en sy verbintenis tot skuilings vir slagoffers van geslagsgebaseerde geweld te verbeter, sodat vroue en hul diere gehelp kan word. “Skuilings moet só ingerig word dat troeteldiere wat in gevaar is, ook gehuisves word om vroue gerus te stel. Dit sal die fisieke en emosionele herstelproses vergemaklik.” Marcelle Meredith, uitvoerende direkteur van die NDBV, sê vroue wat in gevaar is en nie hul troeteldiere wil agterlaat nie, kan hul plaaslike DBV nader. “Die DBV sal die troeteldier huisves totdat ŉ permanente oplossing gevind kan word,” sê sy. “Die Dierebeskermingswet beskerm ook alle diere en as ŉ mishandelaar hierdie wet oortree, kan die DBV ŉ saak teen die oortreder aanhangig maak.” Vir meer inligting oor skuilings vir mishandelde vroue en hul kinders, besoek www.nsmsa.org.za en vir kwessies oor diere gaan na www.nspca.co.za.